บจ.ระดมทุนหมื่นล. 26บล.จ่ายค่าหุ้นช้า
เปิดสถิติตลาดทุนไตรมาสแรกระดมทุนเกือบหมื่นล้าน แถมมี บล. 26 แห่งถูกปรับ ชำระค่าซื้อหลักทรัพย์ล่าช้า
22 เม.ย. 2556

เปิดสถิติตลาดทุนไตรมาสแรกระดมทุนเกือบหมื่นล้าน แถมมี บล. 26 แห่งถูกปรับ ชำระค่าซื้อหลักทรัพย์ล่าช้า
รายงานข่าวจากตลาดหลักทรัพย์แห่งประเทศไทย แจ้งว่า ในช่วงไตรมาสแรกของปี (1 ม.ค.-31 มี.ค. 2556) มีบริษัทจดทะเบียน (บจ.) เข้ามาระดมทุนในช่วงที่ตลาดหุ้นเอื้ออำนวยกว่า 31 บริษัท ซึ่งมีเม็ดเงินระดมทุนรวม 9,809.29 ล้านบาท ซึ่งในการระดมทุนนั้นมีเกือบทุกรูปแบบ เช่น การขายหุ้นเพิ่มทุนให้นักลงทุนเฉพาะเจาะจง (PP) การขายหุ้นเพิ่มทุนให้ผู้ถือหุ้นเดิม เป็นต้น 
นอกจากนี้ ในส่วนของการกำกับดูแลบริษัทสมาชิกพบว่า ในไตรมาสแรกมีบริษัทหลักทรัพย์ (บล.) 26 แห่ง ที่กระทำความผิดตามเกณฑ์เงินสดการชำระค่าซื้อหลักทรัพย์ล่าช้า โดยมีจำนวนเงินค่าปรับรวม 5.88 แสนบาท
นอกจากนี้ มี บล.จำนวน 12 แห่ง ที่กระทำความผิดตามเกณฑ์เงินสดคือ การส่งมอบทรัพย์ช้า มีจำนวนเงินค่าปรับรวม 2.55 หมื่นล้านบาท และมี บล.จำนวน 31 แห่ง ที่ทำผิดตามเกณฑ์เงินสดในกรณีของการยืมหุ้นไปขายล่วงหน้า (Short Sale) มีจำนวนเงินค่าปรับรวม 1.89 ล้านบาท
อย่างไรก็ตาม การซื้อขายหุ้นในช่วงไตรมาสแรกของปี 2556 ถือว่าเป็นไปอย่างร้อนแรงมากและดัชนีตลาดหุ้นปรับตัวเพิ่มขึ้นสูงสุดแตะระดับ 1,600 จุดแล้ว และได้ปรับฐานลงมาในช่วงเดือน เม.ย. หลังจากนักลงทุนกังวลเกี่ยวกับเศรษฐกิจโลก ขณะเดียวกันการที่ค่าเงินบาทแข็งค่า ทำให้เกิดความกลัวว่าธนาคารแห่งประเทศไทย (ธปท.) จะออกมาตรการคุมค่าเงินบาทและตลาดหุ้นที่เต็มไปด้วยความร้อนแรง ทำให้เกิดข่าวลือในตลาดมากมายทั้งการออกมาตรการเพิ่มเติมดับสกัดการเก็งกำไรในตลาดหุ้นจนกระทั่งล่าสุดตลาดหลักทรัพย์และสมาคมบริษัทหลักทรัพย์ ได้ประกาศปรับเพิ่มหลักประกันในการซื้อขายหุ้นจากเดิม 15% เป็น 20% ซึ่งจะมีผลในวันที่ 1 พ.ค.นี้
นางภัทธีรา ดิลกรุ่งธีระภพ ประธานเจ้าหน้าที่บริหาร บล.ดีบีเอส วิคเคอร์ส ในฐานะนายกสมาคม บล. กล่าวว่า แม้ว่าตลาดหุ้นไทยจะมีการปรับฐานและลดความร้อนแรงลง แต่การประกาศใช้เกณฑ์การวางหลักประกัน 20% จะยังคงเดินหน้าตามปกติในวันที่ 1 พ.ค.นี้